<classify> RAIS wa Jamhuri ya Afrika Kusini, Cyril Ramaphosa ameipongeza Tanzania kwa kasi kubwa ya ukuaji wa uchumi wa wastani wa asilimia 7 kwa mwaka na kubainisha kuwa hiyo ni fursa muhimu ya kuhakikisha Tanzania na Afrika Kusini zinakuza zaidi ushirikiano wa kiuchumi kwa manufaa ya pande zote mbili.Rais Ramaphosa alisema hayo katika Dhifa ya Kitaifa iliyoandaliwa kwa heshima yake na Rais John Magufuli na kufanyika Ikulu, Dar es Salaam juzi. Pamoja na kuhimiza kukuza uhusiano wa kiuchumi, Ramaphosa alisema Tanzania na Afrika Kusini ambazo zina uhusiano wa kirafiki, kihistoria na kidugu zinayo changamoto ya kuhakikisha zinaliwezesha na kulitumia vizuri kundi kubwa la vijana ambao ndio nguvu kazi ya taifa, kwa kuhakikisha sekta binafsi inakuzwa na hivyo kuiwezesha kuajiri vijana wengi.Alitolea mfano wa hatua zilizochukuliwa na uongozi wake za kuanzisha mpango wa kutoa vivutio kwa kampuni binafsi zinazotoa fursa kwa vijana kufanya kazi ikiwemo kuzipunguzia kodi na kubainisha kuwa mpango huo umesaidia kuwapa fursa vijana takribani 100,000 katika kipindi kifupi, ambapo wanapata fursa ya kujifunza ujuzi mbalimbali na kujenga uwezo wa kufanya shughuli za uzalishaji mali.Rais Ramaphosa alimpongeza Rais Magufuli kwa jitihada mbali mbali za kukuza uchumi wa Tanzania anazozifanya, na alisema licha ya kumuunga mkono katika kipindi cha Uenyekiti wake wa Jumuiya ya Maendeleo Kusini mwa Afrika SADC atakachokianza leo, anaamini jitihada hizo pia ataziweka katika SADC. Kwa upande wake, Rais Magufuli alimshukuru Rais Ramaphosa kwa dhamira yake ya kuendeleza na kukuza zaidi uhusiano na ushirikiano wa Tanzania na Afrika Kusini hususani katika uchumi.Alimpongeza pia kwa mpango wake wa kusaidia vijana ujulikanao kwa jina la YES Youth Employment Service ambao ameahidi kuwa serikali itaufanyia kazi ili kuona namna ya kuutekeleza hapa nchini.Kabla ya Dhifa ya Kitaifa, Rais Magufuli na Rais Ramaphosa walishiriki mkutano wa wafanyabiashara wa Afrika Kusini na Tanzania uliofanyika katika Kituo cha Kimataifa cha Mikutano cha Julius Nyerere JNICC. Jana Ijumaa, Rais Ramaphosa aliendelea na ziara yake nchini kwa kutembelea kambi ya wapigania uhuru wa Afrika Kusini iliyopo Mazimbu mkoani Morogoro.  <topic>: KITAIFA 